คำสั่งศูนย์ปฏิบัติการแก้ไขสถานการณ์ฉุกเฉินด้านคมนาคมและการขนส่งทั่วราชอาณาจักร ที่ 1/2563 เรื่อง ข้อปฏิบัติในการขนส่งสินค้าทางถนนในสถานการณ์ฉุกเฉิน ระหว่างช่วงเวลาห้ามบุคคลออกนอกเคหสถาน
คำสั่งศูนย์ปฏิบัติการแก้ไขสถานการณ์ฉุกเฉินด้านคมนาคมและการขนส่ง
ทั่วราชอาณาจักร
ที่ ๑/๒๕๖๓
เรื่อง
ข้อปฏิบัติในการขนส่งสินค้าทางถนนในสถานการณ์ฉุกเฉิน
ระหว่างช่วงเวลาห้ามบุคคลออกนอกเคหสถาน[๑]
 

โดยที่นายกรัฐมนตรีได้ออกข้อกำหนดออกตามความในมาตรา ๙ แห่งพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ (ฉบับที่ ๒) ลงวันที่ ๒ เมษายน ๒๕๖๓ กำหนดห้ามบุคคลใดออกนอกเคหสถานระหว่างเวลา
๒๒.๐๐ นาฬิกา ถึง ๐๔.๐๐ นาฬิกาของวันรุ่งขึ้น
โดยกำหนดข้อยกเว้นในการปฏิบัติในส่วนที่เกี่ยวกับการขนส่งสินค้าบางประเภท และข้อกำหนดออกตามความในมาตรา
๙ แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘ (ฉบับที่ ๓) ลงวันที่ ๑๐ เมษายน ๒๕๖๓ กำหนดข้อยกเว้นในการปฏิบัติตามข้อกำหนด
(ฉบับที่ ๒) ให้ชัดเจนขึ้น เพื่ออำนวยความสะดวกแก่ประชาชน ดังนั้น เพื่อให้การปฏิบัติเป็นไปตามกฎหมายดังกล่าว
ปลัดกระทรวงคมนาคมในฐานะหัวหน้าศูนย์ปฏิบัติการแก้ไขสถานการณ์ฉุกเฉินด้านคมนาคมและการขนส่งทั่วราชอาณาจักร
ตามคำสั่งนายกรัฐมนตรี ฉบับที่ ๑๑/๒๕๖๓ ลงวันที่ ๑๐ เมษายน ๒๕๖๓
เรื่อง การจัดโครงสร้างของศูนย์บริหารสถานการณ์การแพร่ระบาดของโรคติดเชื้อไวรัสโคโรนา
2019 (โควิด - 19) เพิ่มเติม จึงออกคำสั่งกำหนดข้อปฏิบัติในการขนส่งสินค้าทางถนนในสถานการณ์ฉุกเฉินระหว่างช่วงเวลาห้ามบุคคลออกนอกเคหสถานไว้
ดังต่อไปนี้

ข้อ ๑ ให้บุคคลที่มีความจำเป็นในการขนส่งสินค้าเพื่อประโยชน์ของประชาชน
ได้แก่ ผู้ขนส่งอาหาร
ยา เวชภัณฑ์ เครื่องมือแพทย์ สินค้าอุปโภคบริโภค ผลผลิตการเกษตร น้ำมันเชื้อเพลิง ไปรษณียภัณฑ์
พัสดุภัณฑ์ หนังสือพิมพ์ หรือสินค้าเพื่อการนำเข้าหรือส่งออก จัดเตรียมใบอนุญาตขับรถ
บัตรประจำตัวประชาชน บัตรประจำตัวพนักงานหรือหนังสือรับรองการทำงาน และเอกสารเกี่ยวกับสินค้าตามแบบแนบท้ายคำสั่งนี้
เพื่อใช้แสดงต่อเจ้าหน้าที่และต้องปฏิบัติตามมาตรการป้องกันโรคที่ทางราชการกำหนด
รวมถึงการยอมรับการตรวจวัดอุณหภูมิร่างกาย

ข้อ ๒ การขนส่งสินค้าตามข้อ
๑ ให้หมายความรวมถึงการขนส่งเที่ยวเปล่าหรือตู้สินค้าเปล่า
ในกรณีเดินทางไปรับสินค้าและเดินทางกลับภายหลังเสร็จสิ้นการขนส่งสินค้าเรียบร้อยแล้วด้วย
โดยให้ผู้ขนส่งจัดเตรียมเอกสารตามข้อ ๑ ไว้แสดงต่อเจ้าหน้าที่เช่นเดียวกัน

ทั้งนี้
ตั้งแต่บัดนี้เป็นต้นไป จนกว่าจะมีคำสั่งเปลี่ยนแปลงเป็นอย่างอื่น


สั่ง ณ
วันที่ ๑๔ เมษายน พ.ศ. ๒๕๖๓
ชัยวัฒน์
ทองคำคูณ
ปลัดกระทรวงคมนาคม
หัวหน้าศูนย์ปฏิบัติการแก้ไขสถานการณ์ฉุกเฉิน
ด้านคมนาคมและการขนส่งทั่วราชอาณาจักร

[เอกสารแนบท้าย]

๑.
เอกสารเกี่ยวกับสินค้า (แบบแนบท้ายคำสั่งศูนย์ปฏิบัติการแก้ไขสถานการณ์ฉุกเฉินด้านคมนาคมและการขนส่งทั่วราชอาณาจักร
ที่ ๑/๒๕๖๓)

(ดูข้อมูลจากภาพกฎหมาย)






ชญานิศ/จัดทำ
๒
พฤษภาคม ๒๕๖๓

[๑] ราชกิจจานุเบกษา เล่ม ๑๓๗/ตอนพิเศษ ๑๐๓ ง/หน้า ๓๙/๑ พฤษภาคม
๒๕๖๓